Suriya hukumati va muxolifati Moskvada muzokarada
Moskvada avval turli muxolif kuchlar o'zaro muloqot qiladi, so'ng ular hukumat vakili bilan gaplashadi.
Moskvada Suriya muxolifati va hukumati vakillari Rossiya homiyligida muzokara boshladi. Tomonlar salkam to'rt yildan beri davom etayotgan fuqarolik urushiga chek qo'yishga umid qilmoqda. To'rt kunlik muloqotdan asosiy maqsad BMT vositachiligida tinchlik anjumaniga kelishish. Bungacha tomonlar Jenevada ikki bor gaplashgan, ammo biror natijaga erishmagan. Ayrim kuzatuvchilar Moskva uchrashuvlaridan ham ko'p narsa kutmayapti. Asosiy muammo Suriya hukumatiga qarshi kurashayotgan muxolif kuchlarni bir pozitsiyaga kelishtirish. AQSh jurnaliga bugun bergan intervyusida Suriya Prezidenti Bashar Assad har bir urushning yechimi siyosiy bo'ladi, deb aytdi. Unga ko'ra, hukumat Qatar, Saudiya Arabistoni yoki G'arb davlatlari tomonidan nazorat qilinayotgan qo'g'irchoq muxolifat emas, haqiqiy muxolifat bilan gaplashishga tayyor. Assad nazarida muxolif kuchlarning bir qismi al-Qoidaga birikkan yoki Suriya armiyasiga qaytib qo'shilgan. Suriya rahbari Turkiya, Saudiya Arabistoni va Qatarni BMT Xavfsizlik Kengashi rezolyutsiyasini buzib, "Islomiy davlat" va al-Qoidaga aloqador Nusra fronti jangarilarini qo'llab-quvvatlayotganlikda aybladi. Turkiya orqali isyonchilar safiga yangi odamlar qo'shilmoqda, deydi Assad.